जेठ २०, काठमाडौं (अस) । एनेकपा माओवादीको स्थायी समितिको शुक्रवार बसेको बैठक विनानिष्कर्ष टुङ्गिएको छ । बैठक शनिवारसम्मका लागि स्थगित भएको पार्टी प्रवक्ता दीनानाथ शर्माले जानकारी दिए । पार्टी केन्द्रीय कार्यालय कोटेश्वर, पेरिसडाँडामा बसेको बैठकमा विभिन्न विषयमा छलफल भए पनि कुनै औपचारिक निर्णय नगरिएको उनले बताए । ‘बैठकमा जेठ १४ गते तीन दलबीच भएको पाँचबुँदे सहमति, पार्टीहरुको आन्तरिक सङ्गठनात्मक पद्धति, शान्ति, संविधान र राष्ट्रिय संयुक्त सरकारको गठन प्रक्रियालगायतका विषयमा छलफल भयो,’ उनले भने ।
